KIRJALLINEN KYSYMYS P-1158/01 esittäjä(t): Amalia Sartori (PPE-DE) komissiolle. Euroopan komission kanta IPI:n käynnistämän tarjouskilpailun arviointiin.



Virallinen lehti nro 261 E , 18/09/2001 s. 0229 - 0230



KIRJALLINEN KYSYMYS P-1158/01 esittäjä(t): Amalia Sartori (PPE-DE) komissiolle (3. huhtikuuta 2001) Aihe: Euroopan komission kanta IPI:n käynnistämän tarjouskilpailun arviointiin - Italian teollisuusministeriöön kuuluva teollisuuden edistämislaitos IPI on käynnistänyt Euroopan laajuisen tarjouskilpailun, joka vastaa arvoltaan 1 400 000 000 Italian liiraa (723 040 euroa) ja joka päättyy 24. huhtikuuta 2001. Tarjouskilpailu koskee pk-yritysten kansainvälisen verkon (INSME, International Network for SME) perustamista varten tehtävää toteutettavuustutkimusta. - Aloite esiteltiin OECD:n kokouksessa Bolognassa kesäkuussa 2000. - Monet OECD-maat ovat ilmaisseet suhtautuvansa epäilevästi tähän hankkeeseen, jota Italian hallitus rahoittaa. - Euroopan komissio kuuluu INSME:n johtoryhmään. - Euroopan komissiolla on jo lukuisia verkostoja pk-yrityksiä varten. Nämä verkostot kattavat kaikki INSME-verkossa mukana olevat maat, ja komissio aikoo koordinoida niitä monivuotisen Euroopan laajuisen ohjelman (20012005) pohjalta yritystoiminnan pääosaston euroneuvontakeskusten verkoston avulla. - Yksi euroneuvontakeskus toimi joidenkin vuosien ajan IPI:n suojissa, mutta se ei kuitenkaan selvinnyt komission laatutarkastuksesta ja IPI menetti näin ollen oman euroneuvontakeskuksensa. Sille jäi kuitenkin toisen tason palvelupiste. - INSME ja sen toiminta sekä toteutettavuustutkimus näyttävät menevän päällekkäin Euroopan komission ohjelmapolitiikan kanssa, ja voidaan siis todeta, että tässä asiassa tuhlataan julkisia varoja. Miten komissio aikoo selkiinnyttää tätä tilannetta, jotta se ei osallistuisi jo kertaalleen toteutettuun toimintaan ja jo kertaalleen tehtyihin toteutettavuustutkimuksiin? Miten tällainen julkisten varojen tuhlaaminen on perusteltavissa hetkenä, jolloin on jo olemassa eurooppalaisten tietokeskusten verkosto, joka kattaa kaikki tällaisia palveluja ja tutkimuksia käyttävät alueet? Erkki Liikasen komission puolesta antama vastaus (4. toukokuuta 2001) IPI:n (Istituto per la promozione industriale) aloitteesta on tehty toteutettavuustutkimus, joka koskee kansainvälisen verkoston perustamista pienille ja keskisuurille yrityksille (pk-yritykset) (INSME). Taloudellisen yhteistyön ja kehityksen järjestö (OECD) sekä jäsenvaltiot tukevat tätä tutkimusta, mutta komissio ei suoraan osallistu siihen. Se eroaa suuresti komission aloitteesta, joka tähtää yhteisön olemassaolevien yritysten tukiverkkojen järkeistämiseen ja yhdistämiseen siten kuin 13. helmikuuta 2001 annetussa tiedonannossa kuvattiin(1). INSME-aloite poikkeaa itse asiassa paljonkin komission aloitteesta, kun tarkastellaan sen luonnetta (virtuaalinen Web-verkko), maantieteellistä kattavuutta (kaikki OECD-maat) ja tavoitetta (tarkoituksena on luoda uusi kansainvälinen verkosto, ilman että siihen välttämättä liitettäisiin kansallisia tai alueellisia verkostoja). Komissio haluaa kiinnittää arvoisan parlamentin jäsenen huomion siihen, ettei se ole osallisena hankkeessa rahoittajan ominaisuudessa eikä henkilöresursseista huolehtijana, mutta että komissio seuraa tarkkaan työn edistymistä varmistaakseen, ettei päällekkäisyyksiä yhteisön aloitteiden kanssa syntyisi. IPI on euroneuvontakeskusten (EIC) verkoston jäsen vuodesta 1990 lähtien. Riippumattoman tilintarkastajaryhmän vuosina 1996 ja 1997 suorittamien arviointien seurauksena, jotka koskivat euroneuvontakeskusten saavuttamia tuloksia suhteessa niiden sopimusvelvoitteisiin, IPI:n tilanne oli sellainen, että sen asemaa täytyi muuttaa. Vuodesta 1998 lähtien mainitun elimen asema on muuttunut tavanomaisesta euroneuvontakeskuksesta assosioituneeksi jäseneksi, ja tämä toimenkuva soveltuu paremmin sen ominaisluonteeseen. Komissio jatkaa osaltaan euroneuvontakeskusten verkoston tukemista. Mainittu verkosto ei ole virtuaalinen, vaan fyysisesti paikallistasolle sijoittunut verkosto, joka on mahdollisimman lähellä yrityksiä vastatakseen niiden tarpeisiin ja tarjotakseen niille räätälöityä apua sekä välittääkseen niiden huolenaiheet komissiolle, jotta tämä voisi vastaavasti mukauttaa lainsäädäntöään sekä ohjelmiaan. (1) Progress report and future lines of the initiative to rationalise and streamline the existing Community business support networks. Komission jäsenen Erkki Liikasen tiedonanto, SEC(2001) 261.